Avainsanat

Tiivistelmä



Avainsanat

1. Maatalous - Jäsenvaltioiden lainsäädännön lähentäminen - Oikeudellinen perusta

(ETY:n perustamissopimuksen 38 artiklan 2 kohta, 39, 43 ja 100 artikla; neuvoston direktiivi 85/649/ETY)

2. Toimielinten säädökset, päätökset ja muut toimet - Oikeudellisen perustan valinta - Kriteerit - Toimielimen menettelytapa - Ei merkitystä perustamissopimuksen sääntöihin nähden

3. Toimielinten säädökset, päätökset ja muut toimet - Päätöksentekomenettely - Perustamissopimuksen säännöt - Määräävä luonne

4. Kumoamiskanne - Perusteet - Olennaisen menettelymääräyksen rikkominen - Neuvoston työjärjestyksen äänestysmenettelyjä koskevan määräyksen rikkominen

(ETY:n perustamissopimuksen 173 artiklan ensimmäinen kohta; sulautumissopimuksen 5 artikla; neuvoston työjärjestyksen 6 artiklan 1 kohta)

Tiivistelmä

1. Perustamissopimuksen 43 artikla on asianmukainen oikeudellinen perusta kaikille sääntelyille, jotka koskevat perustamissopimuksen liitteessä II lueteltujen maataloustuotteiden tuotantoa ja kaupan pitämistä ja joilla edistetään yhden tai useamman perustamissopimuksen 39 artiklassa mainitun yhteisen maatalouspolitiikan tavoitteen saavuttamista. Tällaiseen sääntelyyn, vaikka sillä tähdätään yhteisen maatalouspolitiikan tavoitteiden ohella muihin tavoitteisiin, joihin pyrkiminen perustuu erityissäännösten puuttuessa perustamissopimuksen 100 artiklaan, voi sisältyä kyseisen alan kansallisten säännösten ja määräysten lähentäminen ilman, että viimeksi mainittua artiklaa on tarpeen käyttää. Koska perustamissopimuksen 38 artiklan 2 kohdassa varmistetaan maatalousalan erityisten oikeussääntöjen ensisijaisuus yhteismarkkinoiden toteuttamista koskeviin yleisiin oikeussääntöihin nähden, 100 artiklaan ei voida vedota 43 artiklan soveltamisalan rajoittamiseksi.

Neuvoston on ollut mahdollista antaa tiettyjen hormonaalista vaikutusta omaavien aineiden käytön kieltämistä kotieläintuotannossa koskeva direktiivi 85/649/ETY yksinomaan 43 artiklan perusteella, koska siinä säännellään lihan tuotannon ja kaupan pitämisen edellytyksiä lihan laadun parantamiseksi, vaikka siihen samanaikaisesti sisältyy myös kansallisen lainsäädännön yhdenmukaistamista koskeva osa, jonka tarkoituksena on kuluttajansuoja ja kansanterveyden suojeleminen.

2. Säädöksen asianmukaisen oikeudellisen perustan määrittäminen ei riipu yhteisön lainsäätäjän harkinnasta, vaan sen on perustuttava tuomioistuimen tutkittavissa oleviin objektiivisiin seikkoihin. Neuvoston käytäntö menetellä tietyn alan säädöksiä antaessaan niin, että niillä on kaksinkertainen oikeudellinen perusta, ei ole riittävä peruste perustamissopimuksen määräyksistä poikkeamiselle. Näin ollen tällainen käytäntö ei voi olla perusteena luoda ennakkotapausta, joka sitoisi yhteisön toimielimiä määritettäessä asianmukaista oikeudellista perustaa.

3. Yhteisön toimielinten päätöstentekoa koskevat säännöt vahvistetaan perustamissopimuksessa, eivätkä ne ole jäsenvaltioiden eivätkä toimielinten itsensä määrättävissä.

4. Neuvoston työjärjestyksen 6 artiklan 1 kohdan, joka koskee kirjallisen äänestyksen käytön edellytyksiä, noudattamatta jättäminen merkitsee perustamissopimuksen 173 artiklan ensimmäisessä kohdassa tarkoitettua olennaisen menettelymääräyksen rikkomista.

Neuvoston on noudatettava tätä menettelysääntöä, jonka se itse on vahvistanut, eikä se saa poiketa siitä edes suuremmalla äänten enemmistöllä kuin se, joka vaaditaan työjärjestyksen vahvistamiseksi tai muuttamiseksi, ellei se varsinaisesti muuta kyseistä työjärjestystä, joka on yhteisen neuvoston ja yhteisen komission perustamisesta tehdyn sopimuksen 5 artiklan perusteella annettu säädös.